संदर्श ने गलत राह चुन ली, फिर भी वाणी ने उसका साथ दिया, अब फैसले की बारी थी
“ये समय मैं किसी को नहीं दूंगी। ये मेरा सबसे फेवरेट समय है। तुम्हारे साथ टहलने का समय। रूमानी होने का, अपने प्यार को जीने का समय।”
संदर्श ने पिछले तीन दिनों से कुछ भी नहीं खाया और वाणी से कुछ खाया नहीं जा रहा था। संदर्श छात्रों की मांगों के लिए अपने साथियों के साथ अनशन पर बैठा था और वाणी अपने साथियों के साथ उन छात्रों की व्यावहारिक समस्याओं के समाधान में।
जिसका डर था आज वही हुआ। पुलिस आ गई। “हम हमारी परेशानी दूर हुए बिना कहीं नहीं जाएंगे। आप चाहें तो हमें गिरफ्तार कर सकते हैं। पहली गिरफ्तारी मैं दूंगा।” कहते हुए संदर्श आगे बढ़कर पुलिस के ठीक सामने खड़ा हो गया। उसके हाव-भाव और बोली में जितनी विनम्रता थी उतनी ही अडिगता, जितना रोष था, उतना ही आत्मविश्वास।
पुलिस वाले ने उसे मारने के लिए छड़ी उठाई और वाणी का दिल धक से रह गया। एक पल में जैसे चार सालों का अतीत जी लिया वाणी ने। आज उसकी स्थिति ये है कि वो संदर्श पर आंच भी नहीं आने दे सकती। उसे लगता है कि उदास संदर्श होता है और आंसू उसकी आंखों में आ जाते हैं। भूखा संदर्श है और आंतें उसकी अकुला रही हैं। चोट संदर्श को लगेगी तो दर्द उसे होगा। और ये दर्द वो सह नहीं सकेगी। किसी ऑटोमेटिक मशीन सी वो अचानक आगे बढ़ी और पुलिस के डंडे और संदर्श के बीच आने के लिए उससे लिपट गई।
डंडा वाणी के सिर पर लगा। वो बेहोश होकर गिरती, इससे पहले संदर्श ने उसे अपनी बाहों में थाम लिया। उसके सिर से खून बह रहा था। बेहोश वाणी को बांहों में लेकर संदर्श फूट पड़ा, “उठो वाणी, तुम्हें कुछ हो गया तो मैं भी जी नहीं पाऊंगा।”
हालांकि इस अचानक हुए इंसीडेंट से पुलिस वाला बुरी तरह डर गया। उसने डंडा केवल डराने के लिए चलाना चाहा था। वो संदर्श को भी कोई गंभीर चोट नहीं देना चाहता था। मीडिया के भी कुछ लोग वहां पर थे। ऐसे में किसी छात्र पर जानलेवा चोट, वो भी एक लड़की पर…
संदर्श ने वाणी को गोद में उठा लिया और पुलिस वाले से ही चीखकर अनुरोध करने लगा, “प्लीज, इसे तुरंत अपनी गाड़ी में हॉस्पिटल ले चलिए। देरी से न जाने क्या हो जाए।” हड़बड़ाई पुलिस को भी यही सही लगा।
माहौल बिगड़ने के डर से सारी मशीनरी हरकत में आ गई। मेडिकल कॉलेज के डीन तुरंत वाणी का हाल लेने हॉस्पिटल आए।
स्टूडेंट्स की सभी मांगें मान ली गईं थीं। इसी खुशी में स्टूडेंट्स ने संदर्श और वाणी के सम्मान में पार्टी रखी। खुशी का मौका था तो छेड़छाड़ बनती थी। सब उनके प्यार की कहानी कहते रहे और वे दोनों बस शरमाए से हौले-हौले मुस्कुराते रहे। आज उनके प्यार पर बिन शब्दों का जामा पहने ही पक्की मुहर लग गई थी। फिर तो आगे के सालों में उनके प्यार को गहराना ही था।
जब मम्मी-पापा को उनके इश्क की खबर लगी, तो वाणी के पापा ने पहले तो विरोध किया, क्योंकि लड़के का स्टेट्स उनके मुकाबले बहुत छोटा था। फिर दोनों का प्यार और समझदारी देखकर उन्हें मानना ही पड़ा।
धूम-धाम से शादी होने के बाद वाणी को लगा जिंदगी वाकई एक खूबसूरत राह बन गई है। संदर्श का पुश्तैनी घर बिल्कुल उसके सपनों के घर जैसा पुराने स्टाइल का था। आंगन में हरसिंगार के पेड़ से आने वाली भीनी खुशबू ने रातों को मादक बना दिया।
कभी-कभी जब वो घर में अकेले होते तो आंगन की हरसिंगार के फूलों से पटी जमीन को प्यार की सेज बनाते। साथ हॉस्पिटल जाते, साथ लौटते, संडे को कभी दोस्तों का जमघट, कभी सैर-सपाटा और रोज रात में डिनर के बाद घर के बगल वाली गुलमोहर के पेड़ों से कैनोपी बनाती खूबसूरत सड़क पर दूर तक टहलने निकल जाना।
लेकिन संदर्श के विचारों में अब जिंदगी इतनी खूबसूरत न रही थी। उसका मन दोस्तों की आलीशान जिंदगी की ओर झुकने लगा था। वाणी के यहां कई शादियां पड़ीं, जिनमें दोनों गए। वहां की चमक-दमक देखकर उसका मन आत्मग्लानि से भर जाता। वाणी का खुश चेहरा उसे सांत्वना देने के लिए किया गया अभिनय लगता।
संदर्श को तैयार देखकर उनींदी-अलसायी वाणी अचकचा गई, “सात ही तो बजे हैं न या घड़ी...”
“बताया तो था मैंने कि रावत का नर्सिंग होम ज्वाइन करना चाहता हूं। आज से मैं सुबह दो घंटे वहां बैठकर सीधे हॉस्पिटल आ जाया करूंगा।”
“हां, तुमने कहा था सोच रहे हो पर...” वाणी के मन के सवाल और होंठों की बात अधूरी छोड़कर संदर्श तीर की तरह निकल गया।
वाणी पिछले 6 महीनो से संदर्श के विचारों और व्यवहार में आ रहे बदलावों को लेकर चिंतित थी। आज जब संदर्श ने शाम को भी एक नर्सिंग-होम ज्वाइन कर लिया तो वाणी से नहीं रहा गया, “ये समय मैं किसी को नहीं दूंगी। ये मेरा सबसे फेवरेट समय है। तुम्हारे साथ टहलने का समय। रूमानी होने का, अपने प्यार को जीने का समय।” वह दोनों बांहें संदर्श के कंधे से लपेटकर अपना सिर उसके कंधे पर रखकर इठलाई।
“डोंट बी किडिश” लेकिन संदर्श ने उम्मीद के विपरीत उत्तर दिया। फिर उसकी मायूसी और शिकायत भरी आंखें देखकर थोड़ा संभला, “ओके, संडे को बैठकर सब समझाता हूं।”
जब संदर्श ने अपनी प्लानिंग समझाई तो वाणी दंग रह गई, “तो इसका मतलब है तुम भी वही सब दंद-फंद करने लगे हो जो रावत करता है। पैथालॉजी से कमीशन लेकर गैर-जरूरी टेस्ट लिखना और वो सब कुछ, जिसे तुम अपने पेशे पर कलंक मानते थे? और नर्सिंग-होम की जमीन खरीदने के लिए घूस देने को भी तैयार हो?”
“समझने की कोशिश करो वाणी, ये सब केवल इफरात पैसा रखने वालों के साथ...” फिर तो वो बहस हुई कि शादी के चार साल बाद पहली बार हरसिंगार के नीचे की जमीन अखाड़ा बन गई...
“ठीक है संदर्श, अगर सही राह से भटकना ही तुम्हारा फैसला है तो तुम्हें अपनी राह अकेले बदलनी होगी। मैं तुम्हारा साथ तन, मन या धन किसी भी तरह से नहीं दूंगी। मैं तुमसे अलग हो जाउंगी।”
झगड़ा खत्म करती सी वाणी के स्वर की अडिगता और आत्मविश्वास देखकर संदर्श को जैसे जबरदस्त धक्का लगा। वो कुछ देर खामोश बैठा उसे तोलता रहा, फिर भावुक हो गया, “वाणी, ये सब मैं तुम्हें और अपने आने वाले बच्चे को खुशियां देने के लिए कर रहा हूं।”
वाणी का स्वर भी भावुक और नम हो गया। उसने संदर्श के कंधे थाम लिए, “अच्छा! मेरे लिए खुशियों की परिभाषा क्या है, इस बात को नजरअंदाज करके मेरी ही खुशियों का वास्ता दे रहे हो?”
“मैंने प्यार किया है तुमसे। चाहता हूं सारी दुनिया की खुशियां लाकर तुम्हारे कदमो में रख दूं और तुम..” संदर्श की आंखें नम हो गईं, “मेरी तरह तुमने भी टूटकर प्यार किया है मुझसे। क्या तुम सच में मुझसे अलग होने की बात सोच सकती हो? मैंने तुम्हारे साथ कभी कुछ गलत नहीं...” संदर्श ने वाणी को भावनाओं में बांधना चाहा।
वाणी ने मुस्कुराकर संदर्श की आंखों में आंखें डालते हुए कहा, “हां, तुमने मेरे साथ कुछ गलत नहीं किया, पर जो तुम कर रहे हो वो गलत है। मैंने भी प्यार किया है तुमसे। इसीलिए तुम्हारी ताकत बनना चाहती हूं कमजोती नहीं। और प्यार भरोसे का नाम है, प्यार एक-दूसरे को समझने का नाम है। मेरी खुशियां तो अब भी इस हरसिंगार तले तुम्हारा प्यार जीने में, तुम्हारे साथ दूर तलक गाने सुनते हुए टहलने में है। पर बताओ, ऐसा क्या हुआ कि तुम्हें मेरी आंखों में खुशी नजर आनी बंद हो गई?”
तभी मंद हवा बह चली और हरसिंगार उन पर फूलों की बारिश करने लगा। भीनी खुशबू उनकी आत्मा में उतरने लगी। संदर्श के होंठो पर रूमानी मुस्कान आ गई। उसे लगा ये वाणी की जीत का संकेत है।
“सच कहती हो वाणी। मुझे फख्र है अपनी हमराही पर जिसने अंधी दौड़ में शामिल होकर औंधे मुंह गिरने से पहले मुझे थाम लिया।”
दोनों को लगा महीनों की दिली दूरियों के बाद आज ये फूलों की सेज कुछ ज्यादा ही रोमांटिक हो गई है। वो एक-दूसरे को चुंबनो की बारिश में भिगोने लगे।
- भावना प्रकाश
E-इश्क के लिए अपनी कहानी इस आईडी पर भेजें: db।women@dbcorp।in
सब्जेक्ट लाइन में E-इश्क लिखना न भूलें
कृपया अप्रकाशित रचनाएं ही भेजें